**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD-2444/2022

### 1292a

**I n f o r m á c i a**

**o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k riešeniu krízovej situácie v zdravotníctve** (tlač 1292) vo Výbore Národnej rady Slovenskej republiky pre zdravotníctvo

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predseda Národnej rady Slovenskej republiky rozhodnutím č. 1347 z 8. novembra 2022 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k riešeniu krízovej situácie v zdravotníctve (tlač 1292) na prerokovanie Výboru Národnej rady Slovenskej republiky pre zdravotníctvo a súčasne ho určil ako gestorský výbor s tým, že podá Národnej rade Slovenskej republiky informáciu o výsledku prerokovania uvedeného návrhu vo výbore.

**Výbor Národnej rady Slovenskej republiky pre zdravotníctvo** o návrhu **nerokoval,** nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

Predsedníčka Výboru Národnej rady Slovenskej republiky pre zdravotníctvo Jana Bittó Cigániková podľa § 80 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov bude plniť úlohy spravodajcu a na schôdzi Národnej rady Slovenskej republiky predloží predmetnú informáciu.

## Bratislava, 9. novembra 2022

**Jana Bittó C i g á n i k o v á, v. r.**

predsedníčka

Výboru NR SR pre zdravotníctvo

**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo:

**Návrh**

**UZNESENIE**

**Národnej rady Slovenskej republiky**

**z................**

**k riešeniu krízovej situácie v zdravotníctve** (tlač 1292)

**Národná rada Slovenskej republiky**

**A. s c h v a ľ u j e**

návrh uznesenia Národnej rady Slovenskej republiky k riešeniu krízovej situácie v zdravotníctve;

**B. b e r i e n a  v e d o m i e**

prerokovanie krízovej situácie v zdravotníctve;

**C. k o n š t a t u j e**

1. článkom 40 Ústavy Slovenskej republiky sa zaručuje nielen právo na ochranu zdravia, ale pod ochranou ústavy je aj zdravotná starostlivosť,

2. občania, od ktorých pochádza verejná moc v Slovenskej republike dlhodobo považujú zdravie, zdravotnú starostlivosť a dostupnosť jej poskytovania za prvoradú prioritu; zabezpečenie kvality a dostupnosti zdravotnej starostlivosti predstavuje kľúčovú výzvu súvisiacu s udržaním a rastom kvality života,

3. podceňovanie zabezpečenia a rozvoja personálnej zložky zdravotníctva v súbehu s nízkou úrovňou spoločenského dialógu prispeli ku kolapsovej situácii v zdravotníctve;

**D. v y z ý v a**

vládu Slovenskej republiky a zdravotníckych pracovníkov na podpísanie memoranda na ukončenie krízy v zdravotníctve;

**E. ž i a d a**

**1.** **vládu Slovenskej republiky**

pri vypracovaní memoranda v spolupráci s odbornými a stavovskými organizáciami podľa bodu D.1. tohto uznesenia adekvátne zohľadniť požiadavky zdravotníckych pracovníkov predložené prostredníctvom Lekárskeho odborového združenia:

1. dopracovať a zabezpečiť implementáciu systému DRG, ktorý bude pokrývať ekonomicky oprávnené náklady vznikajúce pri poskytovaní zdravotnej starostlivosti, pri zachovaní ich efektivity,

do: 31. decembra 2023

2. zabezpečiť zdroje v štátnom rozpočte na rok 2023 a dofinancovať sektor zdravotníctva v časti úhrady za poistenca štátu v rozsahu 4 % priemernej mesačnej mzdy v národnom hospodárstve za poistenca štátu mesačne,

do: 30. novembra 2022

3. upraviť normatív počtu zdravotníckych pracovníkov (lekár, sestra a pôrodná asistentka, praktická sestra a atď.) tak, aby spĺňal súčasné nároky na poskytovanie zdravotnej starostlivosti,

do: 31. decembra 2023

4. po dohode so stavovskými a odborovými organizáciami nájsť spôsob na zlepšenie fungovania jednotlivých zdravotníckych profesií; v spolupráci so stavovskými organizáciami nájsť spôsob na zmenu a posun kompetencií jednotlivých zdravotníckych kategórií a vytvoriť priestor na vznik nových zdravotníckych kategórií,

do: 31. decembra 2023

5. v spolupráci so stavovskými a odborovými organizáciami sestier a pôrodných asistentiek riešiť navýšenie platov sestier a pôrodných asistentiek tak, aby bola zabezpečená konkurencie schopnosť Slovenskej republiky,

do: 30. novembra 2022

6. navrhnúť zrušenie platnej legislatívy v oblasti povinného nepeňažného plnenia zdravotníckych pracovníkov,

do: 30. novembra 2022

7. vypracovať v priamej kooperácii Ministerstva školstva Slovenskej republiky a Ministerstva zdravotníctva Slovenskej republiky a za účasti dekanov lekárskych fakúlt a zástupcov stavovských organizácií model teoretického a praktického, tak pregraduálneho ako postgraduálneho vzdelávania, ako aj stanoviť harmonogram jeho realizácie; zreformovať vzdelávanie mladých lekárov (atestačné a špecializačné),

do: 31. decembra 2023

8. pri optimalizácii siete nemocníc rešpektovať personálne a materiálno technické normatívy nemocníc podľa plánovanej „mapy pohybu pacientov“; zabezpečiť aby boli naplnené požiadavky materiálno-technického a personálneho zabezpečenia v súvislosti s reformou lôžkovej zdravotnej starostlivosti a adekvátne nové predpoklady zapracovať aj do normatívov ostatných typov zdravotnej starostlivosti, tak aby bola zabezpečená minimálne rovnaká kvalita a dostupnosť zdravotnej starostlivosti,

do: 31. decembra 2023

9. zabezpečiť po dohode s Lekárskym odborovým združením okamžite alebo aspoň postupne konkurencieschopnosť pri získavaní lekárov a sestier pre pacientov tak, aby neatestovanému lekárovi dosiahla základná zložka mzdy vo výške 1,7 násobku priemernej mzdy v národnom hospodárstve, atestovanému lekárovi dosiahla základná zložka mzdy vo výške 2,8 násobku priemernej mzdy v národnom hospodárstve, so zohľadnením aktívne vykonávaných špecializácií a certifikovaných činností a so zohľadnením dĺžky praxe, a to zvýšením koeficientu za každý rok praxe o 0,05 násobok priemernej mzdy v národnom hospodárstve,

do: 30. novembra 2022

**2.** **predsedu Národnej rady Slovenskej republiky**

zabezpečiť prerokovanie problematiky krízy v zdravotníctve na úrovni poslaneckého grémia s predstaviteľmi reprezentatívnych a odborových organizácií zdravotníctva. do: bezodkladne